На основу члана 1. Колективног уговора о изменама и допунама Посебног колективног уговора за Електропривреду Србије (Сл.гласник бр.38/18), Споразума о продужењу рока важења Посебног колективног уговора за Електропривреду Србије, Изменама и допунама Посебног колективног уговора од (12.02.2021.) године и на основу члана 30. Статута Синдиката радника ЕПС као и Правила о раду СО ЕПС TEРМОЕЛЕКТРАНЕ Koстолац на седници Скупштине СО ЕПС Термоелектране Костолац одржаној 02.03.2022. године, доноси:

**КРИТЕРИЈУМЕ О НАЧИНУ РАСПОДЕЛЕ И КОРИШЋЕЊА ФИНАНСИЈСКИХ СРЕДСТАВА НАМЕЊЕНИХ ЗА ПРЕВЕНЦИЈУ РАДНЕ ИНВАЛИДНОСТИ**

**(рехабилитација и рекреација запослених)**

**Опште одредбе**

**Члан 1.**

Овим Критеријумима уређује се начин расподеле и коришћења финансијских средстава за превенцију радне инвалидности, рехабилитацију и рекреацију запослених.

**Члан 2.**

Новчана средства, из члана 1. ових Критеријума, обезбеђују се у складу са Посебним Колективним уговором за Електропривреду Србије

**Члан 3.**

Корисници средстава, из члана 2. ових Критеријума, су сви запослени у ЈП ЕПС Огранку Термоелектране Костолац.

**Начин расподеле новчаних средстава**

**Члан 4.**

Новчана средства, из члана 2 ових Критеријума, користе се за следеће намене:

* упућивање запослених на рехабилитацију уз медицински третман у рехабилитационим центрима, који је потребан због отклањања последица насталих услед повреда на раду или болести, као и у циљу унапређења здравља свих запослених.
* упућивање запослених на рекреацију ради превенције радне инвалидности

**Организација и поступак упућивања запослених на рехабилитацију и рекреацију**

**Члан 5.**

**Поступак упућивања запослених на рехабилитацију**

* Право на коришћење рехабилитације имају сви запослени у Огранку ТЕ-Костолац;
* Запослени који користи рекреацију не може користити у истој години рехабилитацију, осим у изузетним случајевима (повреде на раду или пост-оперативно банско лечење), а највише једном у току календарске године;
* Упућивање на рехабилитацију траје дo 10 радних дана;
* Синдикална организација уз сагласност послодавца, може упутити запослене на рехабилитацију на основу прописане медицинске документације, уз упут лекара, а запослене који су претрпели повреду на раду и запослене оболеле од професионалних обољења и болести у вези са радом, и на основу предлога Фонда Солидарности;
* У случају спречености да користи одобрени опоравак, запослени је дужан да благовремено, у року од најмање 7 дана пре термина за одлазак, писмено обавести надлежну синдикалну организацију односно друго овлашћено лице, како би то право искористио други запослени са листе чекања;
* У случају да запослени не користи преписану терапију, или из неоправданих разлога и без обавештења синдиката напусти РХ центар пре времена у односу на период на који је упућен, сноси трошкове рехабилитације у целокупном износу и губи право коришћења рехабилитације у наредних **пет** година;
* Трошкове рехабилитације (смештај,исхрана,**уговорени лекарски третмани**) у потпуности сноси Синдикат. Додатне- допунске лекарске услуге иду на терет запосленог

**Поступак упућивања запослених на рекреацију**

* Право на коришћење рекреације имају сви запослени у Огранку ТЕ-Костолац;
* Запослени који користи рехабилитацију може у истој години користити и рекреацију,учествовањем у 100% износу трошкова и у зависности од слободних места;
* Упућивање на рекреацију (превенција радне инвалидности) траје до 10 радних дана;
* Упућивање на зимску рекреацију траје до 7 радних дана;
* У случају спречености да користи рекреацију, запослени је дужан да благовремено, у року од најмање 7 дана пре термина за одлазак, писмено обавести надлежну синдикалну организацију односно друго овлашћено лице;
* У случају да запослени из неоправданих разлога и без обавештења синдиката напусти објекат пре времена у односу на период на који је упућен сноси трошкове рекреације у целокупном износу и губи право коришћења рекреације у наредних две година;
* Запослени учествује у трошковима рекреације са 40 % укупног износа, односно са 50% укупног износа у периоду јули и август, обуставом од зараде у 10 до 14 полумесечних рата, а остатак до пуног износа иде на терет синдиката. Проценат учешћа Синдиката може се мењати у зависности од висине финасистких средстава намењених за спровођење превенције радне инвалидности.

 **Члан 6.**

Услуге коришћења рехабилитације и рекреације имају и чланови уже породице запосленог, с тим да запослени плаћа пун износ за чланове уже породице, обуставом од зараде на иницијативу Синдиката или оверавањем административне забране рехабилитационих центара или агенција, до краја календарске године.

Запосленом ће се одобравати новчана средства за коришћење рехабилитације и рекреације чланова уже породице уз предходно потписану предметну Молбу и Изјаву за одобравање позајмице-зајма.

Напоменута средства се одобравају из средстава чланарина запослених.

Чланом уже породице сматрају се брачни друг,деца и родитељи запосленог, односно усвојеници запосленог као и лица која запослени издржава.

 **Члан 7.**

Синдикат у смислу члана 6. ових Критеријумима није организатор нити је одговорно лице за спровођење и организације превенције радне инвалидности чланова уже породице запослених, већ искључиво даје логистичку и финансиjску подршку запосленом.

 **Члан 8.**

Трећим лицима није дозвољен одлазак на рекреацију и рехабилитацију.

**Члан 9.**

Селекцију запослених за упућивање на рехабилитацију ће вршити комисија и то по следећим критеријима:

 - Запослени који нису предходне године користили рехабилитацију (бањско лечење);

 - Запослени који су у текућој или предходној години имали повреду на раду;

 - Запослени који су у текућој или предходној години имали операцију.

У случају да се не пријави довољан број запослених који испуњавају услове за коришћење рехабилитације у календарској години, критеријуми за подношење захтева (број година) се смањују сразмерно броју непопуњених места.

Право на коришћење рекреације имају запослени, који у претходне календарске године нису користили рекреацију.

У случају да се не пријави довољан број запослених који испуњавају услове за коришћење рекреације у календарској години, критеријуми за подношење захтева (број година) се смањују сразмерно броју непопуњених места.

**Члан 10.**

Синдикалне организације, у складу са приливом финансијских средстава, израђују план реализације превенције радне инвалидности, односно доносе одлуке о терминима у текућој години када се реализује рехабилитација и рекреација запослених, укупан број корисника, избор рехабилитационих и рекреативних центара у које се упућују запослени, рокове предаје молби и поступак реализације упућивања запослених на рехабилитацију и рекреацију.

**Права и обавезе корисника**

**Члан 11.**

Запослени има право да, у предвиђеном року, преда надлежној служби своје синдикалне организације молбу и комплетну документацију са препоруком лекара који рехабилитациони центар је најбољи за његов опоравак, како би се поступак по молби запосленог реализовао у предвиђеним роковима.

**Прелазне и завршне одредбе**

**Члан 12.**

Измене и допуне ових Критеријума вршиће се по поступку предвиђеном за њихово доношење.

**Члан 13.**

Критеријуме усваја Главни одбор СО ЕПС Термоелектране Костолац на предлог Ресора за Стандард , а ступају на снагу даном доношења.

**Чланови комисије:**

1. Климовић Златко (ТЕКО-Б)\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Милошевић Мирјана (Дирекција)\_\_\_\_\_\_\_\_\_\_\_\_\_\_\_\_\_\_\_

3. Стевановић Душан (ТЕКО-А)\_\_\_\_\_\_\_\_\_\_\_\_\_\_\_\_\_\_\_\_\_\_

 Председник Синдикалне организације ЕПС

 Термоелектране Костолац

 Душан Бакић

 \_\_\_\_\_\_\_\_\_\_\_\_\_\_\_\_\_\_\_